שער נ' מדינת ישראל - פסקדין
מיקומך באתר: עמוד ראשי >> חיפוש פסקי-דין >> שער נ' מדינת ישראל
שער נ' מדינת ישראל
אוראל שער
בפניי בקשה לביטול פסילה מנהלית שהוטלה על המבקשת ביום 01/1/10 בגין עבירה של נהיגה בשכרות כאשר לפי בדיקת נשיפה שנערכה לה נמצאה רמה של 295 מיקרוגרם אלכוהול.
לאחר שבחנתי את חומר הראיות שהוגש על ידי התביעה ושמעתי את טיעוני הצדדים, אני דוחה את הבקשה לביטול הפסילה מנימוקים אלו:
מתוך עיון בחומר הראיות עולה כי קיימות ראיות לכאורה לכך שהמבקשת נהגה בשכרות ובעת שהייתה נתונה תחת השפעת משקאות משכרים. אומנם רמת האלכוהול שנמצאה בגופה בבדיקת נשיפה הינה יחסית לא גבוהה, אך התנהגותה במקום כפי שמתוארת על ידי השוטרים מחזקת ומצביעה על כך כי היתה נתונה תחת השפעת משקאות משכרים. המבקשת התנדנדה בעמידה, כאשר התבקשה ללכת על קו לא הצמידה עקב לאגודל, הפסיקה ללכת, התנדנדה והסתייעה בהרמת ידיים לצדדים לשם שמירה על יציבות. בעת מבחן הבאת אצבע לאף התנדנדה המבקשת בעת ביצוע ההוראות. השוטר שערך את בדיקת המאפיינים התרשם מהיותה של המבקשת תחת השפעה בינונית של אלכוהול.
בנסיבות אלה, שוכנעתי בקיומן של ראיות לכאורה לביצוע העבירה המיוחסת למבקשת בכתב האישום.
המבקשת אוחזת ברישיון נהיגה משנת 2002, עברה התעבורתי תקין וכולל הרשעה אחת בלבד מסוג של ברירת משפט, אך נוכח חומרת העבירה של נהיגה בשכרות המיוחסת לה, הרי שקיימת מסוכנות בהמשך נהיגתה.
לא מצאתי עילה להתערב בהחלטת הקצין הפוסל ולפיכך הפסילה המנהלית נותרת בעינה.